**Teljesítési feltételek**

**a 2019. január 1-jétől kezdődően megkötött támogatási szerződések alapján az Elektronikus Pályázó Tájékoztató és Kommunikációs Rendszeren keresztül rögzített, a Nemzeti Kutatási, Fejlesztési és Innovációs Alapból közfinanszírozású támogatásban részesülő innovációs projektek megvalósításához**

**– kutatási konzorcium keretében megvalósítandó projektek esetére –**

**Bevezetés**

Jelen Teljesítési feltételek a Nemzeti Kutatási, Fejlesztési és Innovációs Hivatal (a továbbiakban: Támogató) által az Elektronikus Pályázó Tájékoztató és Kommunikációs Rendszeren (a továbbiakban: EPTK rendszer) keresztül meghirdetett pályázati felhívásokra benyújtott, 2019. január 1-jétől kezdődően megkötött támogatási szerződések alapján a Nemzeti Kutatási, Fejlesztési és Innovációs Alapból (a továbbiakban: NKFI Alap) támogatásban részesített projektek (a továbbiakban: Projekt) megvalósításának részletes szabályait, a Támogató és a Projektet megvalósító, támogatásban részesülő kedvezményezettek (a továbbiakban: Kedvezményezettek) jogait és kötelezettségeit szabályozzák.

Jelen Teljesítési feltételeket a Projekt végrehajtására a Kedvezményezettekkel kötött támogatási szerződéssel (a továbbiakban: Támogatási szerződés) együtt kell alkalmazni és értelmezni, annak mellékletét képezi. Amennyiben a jelen Teljesítési feltételekben és a Támogatási szerződésben rögzített rendelkezések között eltérés vagy ellentmondás mutatkozik, úgy a Támogatási szerződésben foglaltakat kell irányadónak tekinteni. Jelen Teljesítési feltételek vonatkozásában támogatás a Támogatási szerződésben rögzített, a Projekt megvalósítása céljából az NKFI Alapból jutatott költségvetési támogatás (a továbbiakban: Támogatás). A jelen Teljesítési feltételekben említett mellékleteken a Támogatási szerződésben felsorolt mellékleteket kell érteni. Jelen Teljesítési feltételekben említett pályázat kiíráson (a továbbiakban: Pályázati kiírás) a Támogatási szerződésben meghatározott azon pályázati felhívást és mellékleteit kell érteni, amelyre a Kedvezményezettek a Támogatási szerződésben megjelölt pályázatukat benyújtották, beleértve ezen pályázati felhívás mellékletét képező pályázati útmutatót is.

1. **A Támogatás felhasználásra vonatkozó általános rendelkezések**

1.1. A Kedvezményezettek a Támogatást kizárólag a Projekt megvalósítása érdekében használhatják fel.

1.2. A Támogatás felhasználására kizárólag a Kedvezményezettek jogosultak. A Kedvezményezettek a Támogatásból további támogatást harmadik személy részére nem nyújthatnak.

1.3. Amennyiben a Támogatás csekély összegű támogatást tartalmaz, a Támogatás csekély összegű támogatásnak minősülő része vonatkozásában a Kedvezményezettek kötelesek betartani az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2013. december 18-i 1407/2013/EU bizottsági rendeletben (HL L 352, 2013.12.24. 1.o) és a Nemzeti Kutatási, Fejlesztési és Innovációs Alap működtetésének és felhasználásának szabályairól szóló 380/2014. (XII. 31.) Korm. rendelet 45. §-ában foglalt rendelkezéseket is. A Kedvezményezettek az 1. számú mellékletben nyilatkoznak a részükre a Támogatás odaítélésének évében és az azt megelőző két pénzügyi évben nyújtott csekély összegű támogatásokról.

1. **A kutatási konzorcium működésére vonatkozó előírások**

2.1. A Kedvezményezettek a Projektet együttműködve, a Támogatási szerződés szerint létrehozott kutatási konzorcium keretében valósítják meg.

2.2. A Konzorciumvezető összehangolja a Kedvezményezettek tevékenységét a Projekt szerződésszerű teljesítése érdekében. Amennyiben a Konzorciumvezető a Támogatási szerződésben vagy a jelen Teljesítési feltételekben foglaltaktól eltérő teljesítést tapasztal, köteles az érintett Kedvezményezettet írásban figyelmeztetni, és felszólítani a szerződésszerű teljesítésre. Szükség esetén a Konzorciumvezető a Kedvezményezettek bármelyikétől a Támogatási szerződés teljesítésével kapcsolatos dokumentumokat, adatokat kérhet. Intézkedése eredménytelensége esetén a konzorciumvezető a nem szerződésszerűen teljesítő Kedvezményezettről és a teljesítéssel kapcsolatos mulasztásról haladéktalanul köteles írásban tájékoztatni a Támogatót.

2.3. A Kedvezményezettek a Projekt megvalósításához szükséges magánjogi szerződést egymás között kizárólag a többi konzorciumi tag előzetes értesítése és a Támogató előzetes írásbeli jóváhagyása mellett köthetnek.

2.4. Kedvezményezettek kötelezettséget vállalnak arra, hogy amennyiben – a közöttük a Projekt megvalósítására érvényesen létrejött és hatályos polgári jogi szerződés (a továbbiakban: konzorciumi együttműködési megállapodás) alapján – a Projekt befejezése előtt valamely Kedvezményezett a konzorciumi együttműködési megállapodást felmondja, attól eláll, illetve a konzorciumban való részvétele bármilyen más módon megszűnik, vagy vele szemben csőd- vagy felszámolási eljárás indul, végelszámolást kezdeményeznek vagy más megszüntetésre irányuló eljárás kezdődik, e Kedvezményezett (a továbbiakban: konzorciumból kilépő Kedvezményezett) konzorciumi tagsága megszűnik. A konzorciumból kilépő Kedvezményezett köteles az esemény bekövetkeztétől számított 8 napon belül e tényt a Támogató és a Konzorciumvezető vagy – amennyiben a jelen pontban meghatározott esetek valamelyike a Konzorciumvezető vonatkozásában következik be – a konzorciumi tagok részére bejelenteni.

2.5. A 2.4. pont szerinti esetben a Konzorciumvezető vagy – amennyiben a 2.4. pontban meghatározott esetek valamelyike a Konzorciumvezető vonatkozásában következik be – a konzorciumi tagok képviselője az esemény bekövetkezésétől számított 30 napon belül köteles a Támogató számára részletes szakmai és pénzügyi részbeszámolót (a továbbiakban: rendkívüli részbeszámoló) benyújtani az utolsó – Támogató által elfogadott beszámolóval lezárt – munkaszakasz befejezése óta megvalósított részfeladatokról, a folyamatban lévő részfeladatok állásáról és a részfeladatok teljesítése során felmerült költségekről a 4.2-4.5. pontokban foglaltak szerint valamennyi konzorciumi tag vonatkozásában, beleértve a konzorciumból kilépő Kedvezményezettet is. A konzorciumból kilépő Kedvezményezett köteles továbbá a megvalósult eredményeket teljes körűen és tételesen a Konzorciumvezető vagy a konzorciumi tagok képviselője részére átadni és a létrehozott szellemi alkotásokhoz fűződő jogokat a konzorcium tagjaira átruházni. A konzorciumból kilépő Kedvezményezett köteles a Támogatás fel nem használt részét a Támogató részére visszautalni a rendkívüli részbeszámoló benyújtásával egyidejűleg.

2.6. A 2.4. pontban meghatározott bejelentés kézhezvételekor a Támogató a Kedvezményezettek részére nyújtandó támogatás folyósítását felfüggeszti és a Kedvezményezettek által benyújtott rendkívüli részbeszámoló elfogadásáról, valamint – a jelen Teljesítési feltételek 8. pontjában rögzített feltételek fennállása esetén – a konzorciumból kilépő Kedvezményezett esetleges további visszafizetési kötelezettségéről a rendkívüli részbeszámoló kézhezvételét követő 30 napon belül dönt. A Támogató rendelkezésére álló 30 napos határidőbe az esetlegesen szükséges hiánypótlás időtartama nem számít bele. A Támogató a rendkívüli részbeszámolóról szóló döntés meghozatalától számított 15 napon belül dönt a konzorciumban résztvevő többi Kedvezményezett részére nyújtandó támogatás további folyósításának feltételeiről. Amennyiben a Támogató megítélése alapján a Projekt a konzorciumból kilépő Kedvezményezett nélkül nem valósítható meg az eredeti célkitűzéseknek megfelelően és a Pályázati kiírásban rögzített feltételek alapján, úgy a Támogatási szerződést megszünteti a jelen Teljesítési feltételekben foglaltak szerint.

1. **Az előlegre és a támogatás folyósítására vonatkozó rendelkezések**

3.1. A Támogatást (beleértve az előleget is) a Támogató Kedvezményezettenként külön-külön folyósítja a Kedvezményezettek Támogatási szerződésben megjelölt fizetési számlájára.

3.2. Amennyiben a Pályázati kiírás előleg biztosítására lehetőséget nyújt és a Támogató a Kedvezményezettek kérelmére előleget biztosít, az előleg és a Támogatás folyósítására és az előleggel történő elszámolásra az alábbi 3.2.1-3.2.7. alpontokban foglalt rendelkezéseket kell alkalmazni.

3.2.1. Előleg indokolt esetben nyújtható a Pályázati kiírásban foglaltak figyelembevételével, a Támogatási szerződés 1. számú melléklete szerinti támogatási kérelemben meghatározott mértékben és ütemezésben. Előleg folyósításáról a Támogató előlegigénylésenként dönt, az előleg folyósítása nem automatikus.

3.2.2. A Kedvezményezettek az előlegigénylést az EPTK rendszerben rögzített adatlap benyújtásával kezdeményezhetik.

3.2.3. A Támogató az 1. számú melléklet szerinti 1. beszámolási időszakra (a továbbiakban: munkaszakasz) járó előleget (egy munkaszakaszban megvalósuló Projekt esetén a Projektre igényelt és engedélyezett előleget) a Támogatási szerződés hatályba lépését követő 30 napon belül (ha az 1. munkaszakaszra vonatkozó előlegigénylést a Kedvezményezettek ezen időtartamot követően nyújtják be, az igénylés beérkezésétől számított 30 napon belül) utalja át a Kedvezményezettek Támogatási szerződésben megjelölt fizetési számlájára, amennyiben a folyósítás feltételei fennállnak.

3.2.4. Amennyiben a Projekt több munkaszakaszban valósul meg, a soron következő munkaszakaszra járó előleg kifizetésének feltétele az azt megelőző munkaszakaszra vonatkozó szakmai és pénzügyi részbeszámoló (a továbbiakban: részbeszámoló) Támogató általi elfogadása és a soron következő munkaszakaszra vonatkozó előlegigénylés Támogató általi engedélyezése. A Támogató a soron következő előleget az előlegigénylés jóváhagyásától számított 30 napon belül utalja át a Kedvezményezettek Támogatási szerződésben megjelölt fizetési számlájára.

3.2.5. Amennyiben a Kedvezményezettek igénybe vettek előleget, azonban a jelen Teljesítési feltételekben meghatározott határidőre – a Konzorciumvezető útján – nem nyújtották be az előleggel érintett munkaszakaszra vonatkozó részbeszámolót és a benyújtási határidő módosítását nem kezdeményezték, a Támogató a részbeszámoló benyújtására nyitva álló határidő lejártát követő 30 napon belül legfeljebb egy alkalommal írásban felszólítja a Konzorciumvezetőt a beszámolási és elszámolási kötelezettségnek a felszólítás kézhezvételétől számított 15 napon belül történő hiánytalan teljesítésére. Ha a részbeszámoló benyújtására az előírt határidőn belül nem vagy hiányosan, hibásan kerül sor, úgy a Támogató a rendelkezésre álló információk alapján dönt a részbeszámoló elfogadásáról vagy elutasításáról. A Támogató a benyújtott részbeszámolóról a beérkezéstől számított 60 napon belül dönt, amely határidőbe nem számít bele az esetleges hiánypótlás időtartama. A Támogató indokolt esetben a részbeszámolóról szóló döntése meghozatalára nyitva álló határidőt 30 nappal meghosszabbíthatja a Kedvezményezettek egyidejű értesítése mellett.

3.2.6. Amennyiben a Kedvezményezettek által – a Konzorciumvezető útján – határidőre benyújtott, az előleg felhasználására vonatkozó részbeszámoló hiányos, a Támogató a részbeszámoló kézhezvételétől számított 60 napon belül legfeljebb egy alkalommal felszólítja a Konzorciumvezetőt a hiány(ok) 15 napon belül történő pótlására. A hiánypótlással kiegészített részbeszámolóról a Támogató a hiánypótlás kézhezvételét követő 30 napon belül dönt. Ha a hiánypótlásra az előírt határidőn belül nem vagy hiányosan, hibásan kerül sor, úgy a Támogató a rendelkezésre álló információk alapján dönt a részbeszámoló elfogadásáról vagy elutasításáról. A Támogató indokolt esetben a részbeszámolóról szóló döntése meghozatalára nyitva álló határidőt 30 nappal meghosszabbíthatja a Kedvezményezettek egyidejű értesítése mellett.

3.2.7. Amennyiben a Pályázati kiírás akként rendelkezik, a Támogató a Támogatás Pályázati kiírásban meghatározott mértékű utolsó részletét csak a szakmai és pénzügyi záróbeszámoló (a továbbiakban: záróbeszámoló) elfogadását követő 30 napon belül utalja át a Kedvezményezettek Támogatási szerződésben megjelölt fizetési számlájára.

3.3. Amennyiben a Pályázati kiírás előleg biztosítására lehetőséget nem nyújt vagy a Kedvezményezettek – a Támogató döntése vagy saját döntésük alapján – nem vesznek igénybe előleget, a Támogatás folyósítására az alábbi 3.3.1-3.3.2. alpontokban foglalt rendelkezéseket kell alkalmazni.

3.3.1. A Kedvezményezettek az 1. számú melléklet szerinti támogatási kérelem ütemezésének megfelelően kötelesek az adott munkaszakaszra vonatkozó teljesítésükről részbeszámolót benyújtani a 4. pontban meghatározottak szerint.

3.3.2. A Támogató a Támogatás adott munkaszakaszra elfogadott összegét a 4. pontban foglaltak szerint benyújtott rész- vagy záróbeszámoló elfogadását követően, teljesítésarányosan és utólag folyósítja a Kedvezményezettek részére. A Támogató a Támogatás összegét a rész- vagy záróbeszámoló elfogadását követő 30 napon belül utalja át a Kedvezményezettek Támogatási szerződésben megjelölt fizetési számlájára.

1. **A Kedvezményezettek elszámolási és beszámolási kötelezettsége**

4.1. A Kedvezményezettek az 1. számú melléklet szerinti munkaszakaszok lezárását követően az egyes munkaszakaszokról szakmai és pénzügyi részbeszámolót és a Projekt Támogatási szerződésben rögzített befejező időpontját követően az utolsó munkaszakaszról szakmai és pénzügyi részbeszámolót, továbbá a Projekt egészéről záróbeszámolót kötelesek benyújtani a Támogató részére az alábbi 4.2-4.10. pontokban foglaltak szerint az 1. számú mellékletben megjelölt munkaszakaszok befejezési határidejét követő 30 napon belül. Egy munkaszakaszban megvalósuló projekt esetében Kedvezményezett által benyújtott beszámolóra a rész- és záróbeszámolóra vonatkozó előírásokat egyaránt alkalmazni kell.

4.2. A részbeszámolóban a Kedvezményezettek kötelesek írásban számot adni az adott munkaszakaszra vonatkozóan a Projekt szakmai előrehaladásáról, a Támogatás – és amennyiben a Kedvezményezettek annak biztosítására kötelesek, a saját forrás – felhasználásnak, a támogatott tevékenység megvalósításának szakmai tartalmáról és tapasztalatairól, elemezniük kell a Projekt megvalósításának eredményességét és részletes pénzügyi elszámolást kell készíteniük a támogatott tevékenység megvalósításával kapcsolatban felmerült költségekről, a Támogatás – és amennyiben a Kedvezményezettek annak biztosítására kötelesek, a saját forrás – felhasználásáról, igazodva az 1. számú mellékletben rögzített munka- és költségtervhez. Amennyiben a támogatott tevékenység hatósági engedélyhez kötött és a Támogatási szerződés megkötésekor a Kedvezményezettek akként nyilatkoztak, hogy a támogatott tevékenység megvalósításához szükséges engedéllyel (engedélyekkel) nem rendelkeznek, de az annak (azoknak) beszerzése érdekében szükséges jogi lépéseket megtették, ezen jogerős hatósági engedélyek meglétét a soron következő beszámolóban utólagosan igazolni kötelesek. Az igazolás elmulasztása esetén a jogosulatlanul igénybevett támogatás jogkövetkezményeit kell alkalmazni. A Kiváló elektronikai alkatrészek és rendszerek közös program (Electronic Components and Systems for European Leadership; ECSEL) keretében az Európai Uniótól származó támogatás felhasználásának ellenőrzését az ECSEL Joint Undertaking végzi a Kedvezményezetteknek az ECSEL Joint Undertakinggel kötött támogatási szerződése keretében. Ezen ellenőrzés eredményéről az ECSEL Joint Undertaking hivatalosan értesíti a Támogatót.

4.3. A rész- és záróbeszámolóhoz a Kedvezményezettek kötelesek csatolni a támogatott tevékenység megvalósításához kapcsolódó költségeket igazoló számviteli bizonylatokról készített – az államháztartásról szóló törvény végrehajtásáról szóló 368/2011. (XII. 31.) Korm. rendelet (a továbbiakban: Ávr.) 93. § (3) bekezdése szerinti – számlaösszesítő táblázatot Kedvezményezettenként a Kedvezményezettek képviseletére jogosult vagy az általuk meghatalmazott személyek aláírásával ellátva.

4.4. A záróbeszámolóban a Kedvezményezettek a Projekt megvalósítása során elvégzett feladatokat, elért eredményeket kötelesek összefoglalni, a záróbeszámoló pénzügyi részét a részbeszámolók pénzügyi részei (részelszámolások) együttesen képezik.

4.5. A Kedvezményezettek a rész- és záróbeszámolót a 4. és 5. számú mellékletben foglalt előírásoknak megfelelően kötelesek elkészíteni. A Kedvezményezettek rész- és záróbeszámolóit a Konzorciumvezető összesíti és küldi meg az EPTK rendszeren keresztül a Támogatónak. A rész- és záróbeszámolóban a Támogatás – és amennyiben a Kedvezményezettek annak biztosítására kötelesek, a saját forrás – terhére kizárólag a Projekt megvalósítása során a támogatott tevékenység érdekében felmerült – a Pályázati kiírásban, továbbá a Projektre vonatkozóan az 1. számú mellékletben meghatározott – elszámolható költségek szerepelhetnek.

4.6. A részbeszámolóban kizárólag azon költségek számolhatóak el, amelyek esetében az elszámolásra kerülő, a számlaösszesítőben feltüntetett számlák, egyéb dokumentumok teljesítési dátuma a részbeszámolóval érintett munkaszakasz 1. számú melléklet szerinti időtartamára esik és a kifizetés időpontja a munkaszakasz 1. számú mellékletben rögzített befejező időpontját követő legfeljebb 30. napra esik.

4.7. A Kedvezményezettek a támogatott tevékenység megvalósítása során a Támogatás – és amennyiben a Kedvezményezettek annak biztosítására kötelesek, a saját forrás – terhére a kétszázezer forint értékhatárt meghaladó értékű, áru beszerzésére vagy szolgáltatás megrendelésére irányuló szerződést kizárólag írásban köthetnek. A szerződés akkor tekinthető írásban megkötöttnek, ha megfelel a Polgári Törvénykönyvről szóló 2013. évi V. törvény (a továbbiakban: Ptk.) 6:70. §-ában foglaltaknak. E pont alkalmazásában írásban kötött szerződésnek minősül az elküldött és visszaigazolt megrendelés is.

4.8. A Kedvezményezettek kötelesek a Támogatást a pénzügyi nyilvántartásukban elkülönítetten kezelni, a Projekt megvalósításával kapcsolatos pénzügyi és egyéb dokumentumokat külön nyilvántartani.

4.9. Amennyiben a Projekt több munkaszakaszban valósul meg, és a Kedvezményezettek az adott munkaszakasz során a - számukra az 1. számú melléklet szerinti támogatási kérelemben az adott munkaszakaszra megállapított - támogatási összeget vagy előlegösszeget nekik fel nem róható okból nem tudták felhasználni teljes egészében, úgy jogosultak az adott munkaszakasz összköltségének 20 %-át meg nem haladó mértékben a fel nem használt előleg vagy Támogatás összegét a következő munkaszakaszra átcsoportosítani visszautalási kötelezettség és szerződésmódosítás nélkül (munkaszakaszok közötti költségátcsoportosítás).

4.10. A 4.9. pont szerinti munkaszakaszok közötti költségátcsoportosítás szükségességét a Kedvezményezettek kötelesek a soron következő részbeszámolóban megindokolni.

4.11. A rész- vagy záróbeszámolóval kapcsolatos esetleges felszólításra és hiánypótlásra és a rész- vagy záróbeszámoló elfogadására a 3.2.5-3.2.6. pontban foglaltakat kell megfelelően alkalmazni.

4.12. A rész- vagy záróbeszámoló elfogadásáról vagy elutasításáról és esetlegesen a jogosulatlanul igénybe vett Támogatás visszafizetésének kötelezettségéről a Támogató a rész- vagy záróbeszámolóról szóló döntését követő 15 napon belül értesíti a Konzorciumvezetőt és az esetlegesen visszafizetésre kötelezett Kedvezményezettet.

4.13. Amennyiben a Támogatási szerződés a támogatott tevékenység befejezését követő időszakra fenntartási kötelezettséget ír elő, a Kedvezményezettek a Projekt befejezését követően évente, illetve a fenntartási kötelezettség teljesítésekor – a Konzorciumvezető útján – kötelesek szakmai fenntartási és haladási beszámolót benyújtani a Támogatónak. A szakmai fenntartási és haladási beszámolóban a Kedvezményezettek kötelesek számot adni a fenntartási időszak céljának megvalósulásáról a 4. számú mellékletben foglaltak szerint. A fenntartási jelentés benyújtására, értékelésére és elfogadására a rész- és záróbeszámolóra vonatkozó rendelkezéseket kell megfelelően alkalmazni.

4.14. A Kedvezményezettek kötelesek a 4.3. pontban hivatkozott számlaösszesítő ellenőrzése érdekében az Ávr. 100.§ (3) bekezdése alapján a Támogató által kijelölt számlák és bizonylatok hiteles másolatát a Támogató felhívását követő 8 napon belül a Támogató részére – adatszolgáltatás keretében – megküldeni. Amennyiben valamely Kedvezményezett ezen kötelezettségének határidőben nem tesz eleget, a beszámoló elutasításra kerül. Amennyiben az adatszolgáltatás hiányos, a Támogató legfeljebb egy alkalommal, 8 napos határidő tűzésével hiánypótlásra hívja fel a Konzorciumvezetőt. Az adatszolgáltatás időtartama a beszámoló elfogadására nyitva álló határidőbe nem számít bele.

4.15. Amennyiben a Támogatási szerződés a Kedvezményezettek részére személyes szakmai beszámolási kötelezettséget ír elő, a Kedvezményezettek kötelesek a Támogató által meghatározott időpontban és helyszínen a szakmai előrehaladás nyomon követése érdekében a Projekt futamideje alatt az első munkaszakasz lezárását követően, majd ezt követően minden évben legalább egyszer a Projekt előrehaladását a Támogató előtt személyesen bemutatni. A Támogató jogosult a beszámoló értékelésébe külső szakértőt bevonni.

4.16. A Támogató a rész- vagy záróbeszámolón kívül is bármikor jogosult a Kedvezményezettektől a Projektre vonatkozóan bármilyen információt, dokumentumot kérni, a Kedvezményezettek pedig kötelesek azt megadni. A Kedvezményezettek kötelesek a nemzetközi konzorcium és a nemzetközi programot kezelő szervezet kérésének megfelelően adatot szolgáltatni és információt nyújtani.

4.17. A Kedvezményezettek tudomásul veszik, hogy a Támogató a rész- és záróbeszámolóra vonatkozó döntése meghozatala során figyelembe veszi a Kedvezményezettek részvételével működő nemzetközi konzorcium szakmai teljesítéséről szóló, az ECSEL Joint Undertakingtől érkező hivatalos tájékoztatást is. A nemzetközi projekt – ezen belül a magyar résztvevők – szakmai teljesítésének nemzetközi szinten történő elfogadása előfeltétele az NKFI Alapból származó Támogatás és a hozzá kapcsolódó saját forrás felhasználásának elfogadásának. A 3.2.5-3.2.6. és 4.11. pontban – a Támogató részére a rész- vagy záróbeszámolóról szóló döntésre – előírt határidőbe nem számít bele az ECSEL Joint Undertaking jelen pontban hivatkozott szakmai teljesítésről szóló döntési eljárásának időtartama.

4.18. A Projekt akkor tekinthető befejezettnek, ha az Ávr. 102/B. § (1) bekezdésében foglalt feltételek teljesültek. A Projekt akkor tekinthető lezártnak, ha az Ávr. 102/B. § (2) bekezdésében foglalt feltételek teljesültek.

1. **A Projekt megvalósítását és a Támogatás nyújtását érintő változások bejelentése**

5.1. A Kedvezményezetteket bejelentési kötelezettség terheli, amennyiben a Projekt megvalósításával vagy a Támogatás nyújtásának feltételeivel kapcsolatos körülményeikben változás következik be, így különösen az alábbi esetekben:

1. a Kedvezményezettek valamelyikének a Támogatási szerződésben és mellékleteiben rögzített lényeges adataiban változás következett be (különösen név, székhely, telephely, fióktelep, kézbesítési cím/értesítési cím, e-mail cím, adószám, statisztikai szám, cégjegyzék- vagy más nyilvántartási szám, képviseletre, aláírásra jogosult, kapcsolattartó, projektvezető személyének változása, a Támogatásra kijelölt fizetési számla változása, bejelentett fizetési számla megszűnése, új fizetési számla nyitása);
2. a Projekt megvalósításának helyszíne változik;
3. a Projekt összköltsége a tervezetthez képest csökken;
4. a Kedvezményezettek valamelyikének adólevonási jogosultságában változás következik be;
5. a Projekt megvalósítása a Támogatási szerződésben rögzített kezdő időponthoz képest 3 hónapon belül nem kezdődik meg;
6. az Ávr. 81. §-ában meghatározott valamely körülmény bekövetkezik;
7. a Projekt megvalósítása meghiúsul vagy tartós akadályba ütközik;
8. a Projekt megvalósítása a Támogatási szerződés 1. számú mellékletében rögzített ütemezéshez képest egy hónapos késedelmet szenved vagy a Projekt befejezése a Támogatási szerződésben meghatározott időponthoz képest nem tartható;
9. a rész- vagy záróbeszámoló benyújtása előre láthatóan 30 napot meghaladóan késik;
10. a Kedvezményezettek bármelyike a Pályázat szerinti (támogatási kérelemben szereplő) nyilatkozatai vagy a 6. számú melléklet szerinti nyilatkozatai bármelyikét visszavonja vagy azokban változás következik be;
11. a Kedvezményezettek bármelyike átláthatósági nyilatkozatában foglaltak változnak;
12. amennyiben valamely Kedvezményezett biztosíték nyújtására köteles, a nyújtott biztosíték megszűnik, megsemmisül vagy értéke egyébként számottevően csökken;
13. a Kedvezményezettek valamelyike nem rendelkezik a támogatott tevékenységhez szükséges hatósági engedélyekkel, figyelembe véve az Ávr. 75. § (6a) bekezdésében foglaltakat;
14. a Kedvezményezettek valamelyike a kutatási konzorciumból kilép;
15. a Kedvezményezettek valamelyikének személyében változás várható;
16. valamely Kedvezményezettel szemben jogerős végzéssel elrendelt felszámolási, végelszámolási eljárás, csődeljárás, a megszüntetésére irányuló, jogszabályban meghatározott egyéb eljárás vagy végrehajtási eljárás indult;
17. a Projekt szakmai tartalmának változtatása szükséges;
18. több munkaszakaszban megvalósuló Projekt esetében a folyamatban lévő munkaszakasz összköltségének 20 %-át meghaladó munkaszakaszok közötti költségátcsoportosítás szükséges vagy
19. előre láthatólag a Támogatási szerződés 1. mellékletében meghatározott és a Monitoring mutatókban számszerűsített kötelező vállalások és kötelezően vállalt indikátorok nem teljesülnek.

5.2. A Kedvezményezettek az 5.1. pontban foglalt bejelentési kötelezettségüket a tudomásukra jutástól számított 8 napon belül írásban kötelesek teljesíteni a Támogató irányába - az 5.3. pontban foglalt kivétellel - a Konzorciumvezető útján.

5.3. Az 5.1. a) pontban meghatározott bejelentési kötelezettségüket a Kedvezményezettek közvetlenül teljesítik a Támogató felé.

5.4. A bejelentési kötelezettség teljesítőjétől függően a Konzorciumvezető vagy a Kedvezményezettek a 10.7. pontban meghatározottak szerint kötelesek teljesíteni.

5.5. A Támogató a bejelentés alapján a bejelentés kézhezvételét követő 45 napon belül megteszi az Ávr. 97. § (2) vagy (4) bekezdése szerinti intézkedéseket.

1. **A Támogatási szerződés módosítása**

6.1. A Támogatási szerződés és mellékleteinek módosítására (a jelen cím vonatkozásában a továbbiakban: szerződésmódosítás) az Ávr. 95. §-ában foglalt feltételek fennállása esetén kerülhet sor, amennyiben a szerződésmódosítási kérelem nem irányul a támogatott tevékenység eredeti céljának megváltoztatására.

6.2. A szerződésmódosítási kérelmek benyújtása az EPTK rendszeren keresztül történik.

6.3. A Kedvezményezettek szerződésmódosítás iránti kérelmét írásban, megfelelő, részletes indoklással ellátva – az 5.3. pont szerinti esetek kivételével – a Konzorciumvezetőnek kell előterjesztenie a Támogató felé. Amennyiben egy időben több olyan körülmény is fennáll, amely szerződésmódosítást tesz szükségessé, a szerződésmódosítást egy kérelemben kell a Kedvezményezetteknek előterjeszteni.

6.4. Amennyiben a Projekt egy munkaszakaszban valósul meg, a Kedvezményezettek a Projekt időtartama alatt egyszeri alkalommal jogosultak szerződésmódosítás iránti kérelmet benyújtani. Amennyiben a Projekt több munkaszakaszban valósul meg, a Kedvezményezettek munkaszakaszonként egyszer jogosultak szerződésmódosítás iránti kérelmet benyújtani.

6.5. A 6.4. ponttól eltérően több alkalommal is lehetőség van szerződésmódosításra, ha a támogatási jogviszony szempontjából meghatározó adatokban és körülményekben változás következik be vagy a szerződésmódosításra jogszabályváltozás vagy egyéb szabályozók változása miatt van szükség.

6.6. A Kedvezményezettek a munkaszakasz vagy a Projekt befejezésének időpontjára vonatkozó szerződésmódosítás iránti kérelmüket több munkaszakaszban megvalósuló Projekt esetében legkésőbb a folyamatban lévő munkaszakasz teljesítési határidejét, egy munkaszakaszban megvalósuló Projektekben a Projekt Támogatási szerződésben rögzített befejező időpontját megelőző 30. napig jogosultak előterjeszteni, egyéb szerződésmódosítási kérelmét legkésőbb az adott munkaszakaszt, vagy a Projektet lezáró rész-vagy záróbeszámolójának csatolásával egyidejűleg nyújthatják be. Kivételt képez e rendelkezés alól a támogatási jogviszony szempontjából meghatározó adatokban és körülményekben bekövetkezett változás alapján indokolt szerződésmódosítás, amelyet a Kedvezményezettek a tudomásukra jutásuktól számított 8 napon belül kötelesek írásban a Támogatónál kezdeményezni.

6.7. A Támogató köteles a benyújtott szerződésmódosítási kérelem elfogadásáról vagy elutasításáról a kérelem Támogatóhoz történő beérkezését követő 30 napon belül dönteni. Amennyiben a szerződésmódosítási kérelemhez – annak jellegére tekintettel – az ECSEL Joint Undertaking jóváhagyása is szükséges, a Támogató részére megállapított 30 napos határidő az ECSEL Joint Undertaking szerződésmódosításra vonatkozó döntési eljárásának időtartamával meghosszabbodik. Amennyiben a benyújtott szerződésmódosítási kérelem hiányos, a Támogató hiánypótlásra szólítja fel a Konzorciumvezetőt vagy – az 5.3. pont szerinti esetben – az érintett Kedvezményezettet. A Konzorciumvezető vagy – az 5.3. pont szerinti esetben – az érintett Kedvezményezett e hiánypótlási eljárásban kizárólag egyszeri alkalommal jogosult kiegészítő vagy javított dokumentumokat benyújtani. Ha a hiánypótlásra az előírt határidőn belül nem vagy hiányosan, hibásan kerül sor, úgy a Támogató a meglévő információk birtokában dönt a szerződésmódosítási kérelem elfogadásáról vagy elutasításáról. A szerződésmódosítás hatályba lépéséig a Támogató jogosult a Támogatás folyósítását felfüggeszteni.

6.8. A Támogató által megküldött szerződésmódosítás-tervezetet a Kedvezményezettek annak kézhezvételétől számított 15 napon belül kötelesek cégszerűen aláírva visszaküldeni a Támogatónak, ellenkező esetben a szerződésmódosítási kérelem elutasításra kerül.

6.9. Amennyiben a támogatott tevékenység összköltsége csökken a tervezetthez képest, a Támogatás összegét az összköltség csökkenésének arányában csökkenteni kell. Ebben az esetben a Támogató a Támogatás azon elemének költségét csökkenti, amely a költségcsökkenéssel érintett tevékenységhez kapcsolódik. Amennyiben a Projekt egy munkaszakaszban valósul meg, illetve az összköltségének csökkentése kizárólag a záróelszámolást érinti, nincs szükség szerződésmódosításra, a költségek a záróbeszámolóban kerülnek rendezésre.

6.10. Amennyiben a bejelentés új fizetési számla nyitására vonatkozik, a biztosíték nyújtására köteles Kedvezményezettnek a bejelentéssel egyidejűleg az új fizetési számlára vonatkozó, Támogatási szerződés szerinti, a Támogató beszedési megbízás benyújtására vonatkozó jogosultságát rögzítő felhatalmazó levelet – amely tartalmazza a pénzügyi fedezethiány miatt nem teljesíthető fizetési megbízás esetére a követelés legfeljebb 35 napra való sorba állítására vonatkozó rendelkezést is - be kell nyújtania a Támogatónak.

1. **A Támogatás folyósításának felfüggesztése**

7.1. A Támogató jogszabályban vagy a jelen Teljesítési feltételekben foglaltak fennállása esetén köteles, illetve jogosult a Támogatás folyósítását felfüggeszteni.

7.2. A Támogató felfüggeszti a Támogatás folyósítását, ha

1. valamely Kedvezményezettel szemben a Támogató és a Kedvezményezett közötti Támogatási szerződésből eredően, szabálytalan Támogatás felhasználásból származó követelése áll fenn vagy amennyiben a Támogató a visszafizetésre részletfizetést engedélyezett, az erről szóló megállapodásban foglaltak szerint;
2. a Kedvezményezettek a beszámolási és elszámolási kötelezettségüknek – ideértve a 4.14 pont szerinti adatszolgáltatási kötelezettséget is – a hiánypótlásra rendelkezésre álló határidő leteltéig nem vagy nem megfelelően tesznek eleget vagy a Kedvezményezettek póthatáridőre sem teljesítik a 4.15. pontban előírt személyes szakmai beszámolási kötelezettségüket;
3. a Kedvezményezettek által elvégzett tevékenység a Támogatási szerződésben rögzített céltól eltér vagy a Támogatási szerződésben meghatározott célhoz mért előrehaladás nem kielégítő és a Támogató a Kedvezményezettek rész- vagy záróbeszámolóját elutasítja;
4. amennyiben a Projekt szerinti tevékenység hatósági engedélyhez kötött, a Kedvezményezett az Ávr. 75.§ (6b) bekezdése szerinti esetben nem teljesíti az ott meghatározott igazolási kötelezettségét - fegyelembe véve az Ávr. 75. § (6a) bekezdésében foglaltakat is;
5. a helyszíni ellenőrzésről készült jegyzőkönyv megállapításai alapján ez indokolt;
6. valamely Kedvezményezett biztosíték nyújtására köteles és nem teljesíti a biztosíték rendelkezésre bocsátására vonatkozó, a Pályázati kiírásban rögzített – így különösen a biztosíték mértékére, a biztosíték rendelkezésre bocsátásának időtartamára, a biztosíték rendelkezésre állásának meghosszabbítására vonatkozó – feltételeket;
7. olyan körülményről szerez tudomást, amely a 8.1-8.2. pont szerint a Támogatási szerződés felmondását vagy az attól történő elállást teheti szükségessé vagy
8. jelen Teljesítési feltételek 2.4-2.6. pontja szerinti esetben.

7.3. A Támogató felfüggesztheti a Támogatás folyósítását, ha

1. a Kedvezményezettek által benyújtott, a Támogatási szerződés módosítására irányuló kérelem Támogatás-kifizetést vagy a kifizetéssel kapcsolatos adatokat érint;
2. valamely Kedvezményezett olyan bejelentést tesz, amely a Támogatási szerződés módosítását teszi szükségessé vagy
3. olyan körülményről szerez tudomást, amely befolyásolhatja a Projekt Támogatási szerződésben rögzített céljának elérését vagy a jogszabályokban, a Támogatási szerződésben vagy jelen Teljesítési feltételekben foglaltak szerinti megvalósítását.

7.4. A Támogató a Támogatás folyósításának felfüggesztéséről és annak indokáról haladéktalanul, de legkésőbb 8 napon belül írásban tájékoztatja a Konzorciumvezetőt és a felfüggesztéssel érintett Kedvezményezettet vagy Kedvezményezetteket. Amennyiben a Kedvezményezett vagy Kedvezményezettek a Támogatás folyósításának felfüggesztésére okot adó körülményt a Támogató által kitűzött határidőn belül nem szüntetik meg, a Támogató a Kedvezményezettek szerződésszegésére vonatkozó szabályok szerint járhat el.

7.5. A Támogatás folyósításának felfüggesztése esetén a Kedvezményezetteket kártalanítás, kártérítés, illetve késedelmi kamat nem illeti meg. A Kedvezményezetteket a velük szemben alkalmazott intézkedések és jogkövetkezmények nem mentesítik a jogszabályokban, a Támogatási szerződésben, valamint a jelen Teljesítési feltételekben foglalt kötelezettségeik teljesítése alól. A Támogatás folyósításának felfüggesztése nem jelenti azt, hogy a Támogató lemond a Támogatási szerződéstől való elállás vagy a Támogatási szerződés felmondásának jogáról.

1. **A szerződésszegés és jogkövetkezményei, a Támogatási szerződés megszűnése**

8.1. Amennyiben valamely Kedvezményezett a Támogatási szerződésben, a jelen Teljesítési feltételekben vagy a jelen támogatási jogviszonyra vagy a Projekt megvalósítására vonatkozó jogszabályokban foglalt lényeges kötelezettségét nem vagy nem a Támogatási szerződésben, jelen Teljesítési feltételekben vagy a vonatkozó jogszabályokban foglaltaknak megfelelően teljesíti (szerződésszegés), a Támogató jogosult a Támogatási szerződéstől elállni vagy azt felmondani, így különösen ha

1. a Támogatási szerződésben meghatározott megvalósítási időszak kezdő időpontjától számított 6 hónapon belül a támogatott tevékenység nem kezdődik meg, vagy valamely Kedvezményezett a Támogatás igénybevételét neki felróható okból a rá irányadó kezdési időponttól számított 6 hónapon belül nem kezdeményezi és késedelmét ezen idő alatt írásban nem menti ki;
2. hitelt érdemlően bebizonyosodik, hogy valamely Kedvezményezett a támogatási döntést érdemben befolyásoló valótlan, hamis adatot szolgáltatott a támogatási igény benyújtásakor, továbbá a Támogatási szerződés megkötésekor, a beszámolókban, az ellenőrzések során vagy a Projekt megvalósítása és – ha az a Támogatási szerződésben kikötésre került – a fenntartási időszak során bármikor valótlan vagy hamis adatokat szolgáltatott vagy valótlan nyilatkozatot tett;
3. a támogatási jogviszonyra vonatkozó bármely ellenőrzés eredményeként megállapításra kerül, hogy a Kedvezményezettek valamelyike nem volt jogosult a Támogatás igénybevételére;
4. az Ávr. 81. §-ában foglalt valamely körülmény a támogatási döntés meghozatalát követően következik be vagy jut a Támogató tudomására;
5. a támogatott tevékenység megvalósítása meghiúsul, tartós akadályba ütközik vagy a Támogatási szerződésben rögzített ütemezéshez képest jelentős késedelmet szenved;
6. valamely Kedvezményezett neki felróható okból megszegi a jogszabályban vagy a Támogatási szerződésben foglalt kötelezettségét, így különösen nem tesz eleget ellenőrzéstűrési kötelezettségének, és ennek következtében a Támogatás szabályszerű felhasználását nem lehet ellenőrizni;
7. valamely Kedvezményezett a Támogatási szerződésben vagy ahhoz kapcsolódóan akár előzetesen tett nyilatkozatai bármelyikét visszavonja;
8. a Kedvezményezettek a rész- vagy záróbeszámoló vonatkozásában beszámolási, elszámolási és adatszolgáltatási kötelezettségüknek nem vagy nem megfelelően tesznek eleget a 3.2.5., 3.2.6., 4.11. vagy 4.14. pontban meghatározott, hiánypótlásra rendelkezésre álló határidőre vagy póthatáridőre sem teljesítik a 4.15. pontban előírt személyes szakmai beszámolási kötelezettséget;
9. valamely Kedvezményezett a Pályázati kiírás rendelkezése szerint biztosíték nyújtására köteles és az általa rendelkezésre bocsátott biztosíték megszűnik, megsemmisül vagy értéke egyébként számottevően csökken, és az érintett Kedvezményezett megfelelő új biztosíték, vagy a biztosíték értéke csökkenésének megfelelő további biztosíték nyújtásáról a Támogató által megszabott ésszerű határidőn belül nem intézkedik;
10. valamely Kedvezményezett a támogatott tevékenységhez szükséges hatósági engedéllyel nem rendelkezik figyelembe véve az Ávr. 75. § (6a) bekezdésében foglalt rendelkezést is;
11. valamely Kedvezményezett a Támogatást részben vagy egészben a Támogatási szerződésben meghatározottól eltérő célra vagy nem rendeltetésszerűen használja fel;
12. valamely Kedvezményezett jogszabályban, a Támogatási szerződésben vagy a jelen Teljesítési feltételekben előírt bejelentési kötelezettségének teljesítésével egy hónapon túli késedelembe esik;
13. összeférhetetlenség áll fenn a Projekt megvalósítása során, azaz

ma) ha valamely Kedvezményezettel a szolgáltatás nyújtására vagy a befektetett eszköz beszerzésére szerződéses jogviszonyban álló fél a kiválasztáskor vagy a kiválasztást megelőző 3 éven belül a Kedvezményezettel/Kedvezményezettekkel munkaviszonyban, közalkalmazotti, kormányzati szolgálati, közszolgálati jogviszonyban vagy munkavégzésre irányuló egyéb jogviszonyban áll(t), illetve aki a Kedvezményezett cégben döntési, felügyeleti, irányítói jogkört gyakorol(t), valamint ha a Kedvezményezett/Kedvezményezettek vállalkozásában felügyeleti, irányítói jogkört gyakorló személynek a Ptk. 8:1. § (1) bekezdés 1. pontja szerinti közeli hozzátartozójának minősül(t) vagy

mb) ha valamely Kedvezményezett szolgáltatást vagy a befektetett eszközt tőle nem független féltől vesz igénybe;

1. valamely Kedvezményezett a kutatási konzorciumban való részvételét megszünteti;
2. valamely Kedvezményezett – amennyiben a Támogatási szerződés alapján annak szolgáltatására köteles – saját forrást nem vagy nem a Támogatási szerződésben meghatározott mértékben használ fel;
3. a 8.9. pont szerinti eset bekövetkezik;
4. valamely Kedvezményezett a Pályázati kiírásban előírt fenntartási kötelezettségét nem teljesíti;
5. a Projekt megvalósítása során a Pályázati kiírásban foglaltak szerinti kiemelkedően jelentős kockázat merül fel;
6. valamely Kedvezményezett megszegi a közbeszerzésre vonatkozó 10.2. pont szerinti kötelezettségét vagy
7. a Kedvezményezett által a támogatott tevékenység megvalósítására kötött szerződésben részes olyan fél, aki a támogatási jogviszony teljesítésében közvetlen módon közreműködik, az ellenőrző szerv munkáját ellehetetleníti.

8.2. A Támogató elállhat továbbá a Támogatási szerződéstől vagy felmondhatja azt, ha

1. a Projekt jellegében, időzítésében vagy megvalósításában, a Kedvezményezettek tulajdonosi szerkezetében olyan változás következik be, amelynek eredményeként a Projekt már nem felel meg a Pályázati kiírásban foglalt feltételeknek vagy céloknak és a Támogatási szerződés módosítására nincs lehetőség vagy
2. valamely Kedvezményezett kutatási konzorciumból való kilépése a Projekt teljesítését ellehetetleníti (a konzorciumból kilépő Kedvezményezetten kívüli Kedvezményezettek vonatkozásában).

8.3. A 8.1. mb) pont vonatkozásában a szolgáltatást vagy a befektetett eszközt nyújtó fél és a Kedvezményezett nem tekinthető egymástól függetlennek, ha a kiválasztáskor vagy a kiválasztást megelőző 3 éven belül

1. a Kedvezményezett és a szolgáltatást vagy a befektetett eszközt nyújtó fél között tulajdonosi vagy tagsági jogviszony áll(t) fenn;
2. a Kedvezményezett tagja, tulajdonosa, vezető tisztségviselője, felügyelőbizottsági tagja a szolgáltatást vagy a befektetett eszközt nyújtó fél tagja, tulajdonosa, vezető tisztségviselője, felügyelőbizottsági tagja (volt);
3. a szolgáltatást vagy a befektetett eszközt nyújtó fél tagja, tulajdonosa, vezető tisztségviselője, felügyelőbizottsági tagja a Kedvezményezett tagja, tulajdonosa, vezető tisztségviselője, felügyelőbizottsági tagja (volt) vagy
4. a Kedvezményezett tagjának, tulajdonosának, vezető tisztségviselőjének, felügyelőbizottsági tagjának közeli hozzátartozója a szolgáltatást vagy a befektetett eszközt nyújtó fél tagja, tulajdonosa, vezető tisztségviselője, felügyelőbizottsági tagja (volt) vagy a szolgáltatást nyújtó fél tagjának, tulajdonosának, vezető tisztségviselőjének, felügyelőbizottsági tagjának közeli hozzátartozója a Kedvezményezett tagja, tulajdonosa, vezető tisztségviselője, felügyelőbizottsági tagja (volt).

8.4. Amennyiben a Támogató a Támogatási szerződéstől eláll vagy azt felmondja, a Kedvezményezettek kötelesek a jogosulatlanul igénybe vett Támogatás összegét a – visszaköveteléssel érintett naptári félév első napján érvényes – jegybanki alapkamat kétszeresének megfelelő mértékű ügyleti kamattal növelten visszafizetni a Támogatónak. Amennyiben a Kedvezményezettek a visszafizetési kötelezettségüknek teljesítésével késedelembe esnek, a Támogató késedelmi kamatra jogosult, amelynek mértéke a késedelemmel érintett naptári félév első napján érvényes jegybanki alapkamat. Az államháztartás központi alrendszerébe tartozó költségvetési szerv Kedvezményezettet kamatfizetési kötelezettség nem terheli.

8.5. Az ügyleti és késedelmi kamat számítására az Ávr. 98. § (3)-(4) bekezdését megfelelően alkalmazni kell.

8.6. Kutatási konzorciumban megvalósított Projekt esetén amennyiben a 8.1-8.2. pontokban foglalt esetek valamelyike egy vagy több, de nem az összes Kedvezményezett vonatkozásában következik be, és emiatt a Támogató a Támogatási szerződést az ott meghatározott módon vele vagy velük szemben megszünteti, a szerződésszegést el nem követett Kedvezményezettek esetében a Támogató mérlegeli a Projektben végzett feladataik időarányos teljesítését, annak színvonalát, a Projekt folytatásának lehetőségét, továbbá a Projektben elért (rész)eredmények önmagukban történő hasznosíthatóságát, és e mérlegelés alapján határoz a szerződésszegést el nem követett Kedvezményezettek vonatkozásában a Támogatási szerződés megszüntetéséről és annak módjáról vagy a Projekt folytathatóságáról.

8.7. Amennyiben a Támogató elállási vagy felmondási jogának gyakorlására alapot adó, 8.1-8.2. pontban meghatározott valamely körülmény bekövetkezik, a Kedvezményezettek a tudomásukra jutásától számított 8 napon belül kötelesek azt bejelenteni a Támogatónak.

8.8. A Támogató a Támogatási szerződés módosítása, felmondása vagy az attól történő elállás nélkül is elrendelheti a Támogatás részleges, a jogszabálysértéssel, illetve a nem rendeltetésszerű vagy szerződésellenes felhasználással arányos mértékű visszafizetését. Ebben az esetben az érintett Kedvezményezett a jogosulatlanul igénybe vett Támogatás összegét a jelen Teljesítési feltételek 8.4-8.5. pontjában meghatározott kamattal növelten köteles visszafizetni.

8.9. Amennyiben egy kötelező vállalás a célelérés dátumára – a Kedvezményezetteknek felróható okból – nem éri el a Projektre a Támogatási szerződésben meghatározott érték 75%-át, a Kedvezményezettek a Támogatás arányos részét kötelesek visszafizetni a Pályázati kiírásban foglalt képlet szerint. Ha a kötelező vállalás egy adott projektelemhez köthető, az arányosítást az adott projektelemre jutó Támogatás arányában kell elvégezni. Ha több kötelező vállalás nem érte el a Támogatási szerződésben meghatározott érték 75 %-át, az arányosítást a legalacsonyabb arányban teljesülő kötelező vállalást figyelembe véve kell elvégezni.

8.10. A Támogatási szerződés közös megegyezéssel történő megszüntetése esetén a Kedvezményezettek kötelesek az addig folyósított Támogatás összegével a Támogatási szerződésben és jelen Teljesítési feltételekben foglaltak szerint elszámolni, valamint a fel nem használt előleg összegét a Támogató részére visszafizetni. Amennyiben a Kedvezményezettek elszámolási és visszafizetési kötelezettségüket határidőre nem teljesítik, a Támogató elállhat a szerződéstől.

8.11. A Támogatási szerződés megszűnése esetén is fennáll a Kedvezményezettek ellenőrzéstűrési valamint dokumentum-megőrzési kötelezettsége az esetlegesen őket terhelő – jogszabályon, Támogatási szerződésen, vagy jelen Teljesítési feltételeken alapuló – további kötelezettségükön kívül.

1. **A Támogatás felhasználásának ellenőrzése**

9.1. A Támogató, az általa meghatalmazott személy vagy szervezet, továbbá a Pályázati kiírás és a jogszabályok alapján erre feljogosított szervek jogosultak a támogatási igény jogosságát, a Projekt megvalósítását, a Támogatás – és amennyiben a Kedvezményezettek annak biztosítására kötelesek, a saját forrás – felhasználását, a szerződésszerű teljesítést ellenőrizni. Az ellenőrzés lefolytatására a Projekt időtartama alatt, a Projekt befejezésekor, valamint lezárásakor, továbbá a Projekt zárását követő 5 évig kerülhet sor.

9.2. A Támogatás felhasználásának ellenőrzése keretében az ellenőrzést végző szervezet vagy személy jogosult helyszíni ellenőrzést is tartani, a Támogatási szerződés teljesítésével összefüggő dokumentumokat, számlákat, a megvalósítást igazoló okmányokat, bizonylatokat ellenőrizni, megvizsgálni, szemlét tartani.

9.3. A Kedvezményezettek kötelesek a Támogatóval és a Támogatás ellenőrzését végző szervezetekkel és személyekkel együttműködni, az ellenőrzéshez szükséges adatokat, dokumentumokat, számlákat, a megvalósítást igazoló okmányokat, bizonylatokat, valamint az azokra vonatkozó kiegészítő információkat és egyéb nyilatkozataikat az ellenőrzést végző szervezet vagy személy részére rendelkezésre bocsátani, illetve a helyszíni ellenőrzés gyakorlásának feltételeit biztosítani.

9.4. A Kedvezményezettek tudomással bírnak arról, hogy az ellenőrzés kiterjedhet a bármely Kedvezményezett által a támogatott tevékenység megvalósítására kötött szerződésben részes olyan felekre is, akik a támogatási jogviszony teljesítésében közvetlen módon közreműködnek vagy közreműködtek (a továbbiakban: Közreműködők). Ennek érdekében a Kedvezményezett a Közreműködőkkel kötött szerződésben köteles előírni a Közreműködők 9.1- 9.3. pont szerinti együttműködési kötelezettségét és a Projekt megvalósításával kapcsolatos iratok 10.1. pont szerinti megőrzésének kötelezettségét. A Kedvezményezettek az ellenőrzés során Közreműködőkkel kötött szerződéseiket is kötelesek az ellenőrzést végző szervezet vagy személy részére átadni, az ezekkel kapcsolatos további információkat és nyilatkozataikat részükre rendelkezésre bocsátani. A Kedvezményezettek kötelesek az ellenőrzés munkáját elősegíteni a Közreműködő ellenőrzése vonatkozásában is.

9.5. A Kiváló elektronikai alkatrészek és rendszerek közös program (Electronic Components and Systems for European Leadership; ECSEL) keretében az Európai Uniótól származó támogatás és a hozzá kapcsolódó saját forrás ellenőrzésére az ECSEL Joint Undertaking, az Európai Bizottság és az általuk meghatalmazott személyek vagy szervezetek, az Európai Számvevőszék és az Európai Csalás Elleni Hivatal (OLAF) jogosult a jelen 9. pontban, valamint a Kedvezményezettek és az ECSEL Joint Undertaking között létrejött támogatási szerződésben foglaltak szerint.

1. **Egyéb rendelkezések**

10.1. A Kedvezményezettek kötelesek a Támogatással kapcsolatos valamennyi dokumentumot, okiratot, valamint a Támogatás felhasználását alátámasztó bizonylatokat záróbeszámolójuk vagy - amennyiben a Támogatási szerződésben fenntartási kötelezettség előírásra került - a végső szakmai fenntartási és haladási beszámolójuk Támogató általi jóváhagyásától számított 10 éven keresztül hiánytalanul megőrizni.

10.2. A Kedvezményezettek, ha ennek a vonatkozó jogszabályok szerinti feltételei fennállnak, kötelesek a támogatások felhasználása során közbeszerzési eljárást lefolytatni.

10.3. A Projekt megvalósítása során Kedvezményezettek jogosultak Közreműködők bevonására a Pályázati kiírásban és a Támogatási szerződés 1. számú mellékletében foglaltak szerint.

10.4. Ha a támogatott tevékenység beruházás, a Kedvezményezettek a beruházással létrehozott vagyont – ha az a Kedvezményezettek tulajdonába vagy vagyonkezelésébe kerül – a Projekt zárásáig csak a Támogató előzetes jóváhagyásával és a foglalkoztatási, a szolgáltatási és az egyéb kötelezettségek átvállalásával, átruházásával idegeníthetik el, adhatják bérbe vagy más használatába, illetve terhelhetik meg az Ávr. 102. §-ának figyelembevételével.

10.5. A Kedvezményezettek a Támogatási szerződés eredményeként létrejött műben, írott vagy elektronikus alkotásban, rendezvényen és az ahhoz kapcsolódó kiadványokon, továbbá a támogatott tevékenységéhez kapcsolódó egyéb tájékoztatásban kötelesek feltüntetni, hogy a Projekt a Nemzeti Kutatási, Fejlesztési és Innovációs Hivatal támogatásával az NKFI Alapból valósult meg. A Kedvezményezettek kötelesek a Támogató részére benyújtott rész- és záróbeszámolókban számot adni a tájékoztatással és nyilvánossággal kapcsolatos intézkedéseikről az ezt igazoló dokumentumok egyidejű csatolása mellett. A tájékoztatásra és nyilvánosságra vonatkozó további kommunikációs és arculati követelményeket a Támogató honlapjáról letölthető az NKFI Hivatal támogatásával a Nemzeti Kutatási Fejlesztési és Innovációs Alapból megvalósuló programok kommunikációs követelményei tárgyú dokumentum tartalmazza.

A Kedvezményezetteknek a tájékoztatási tevékenységük során jelezniük kell, hogy a Projekt részben az Európai Unió támogatásával valósul meg (angolul: „This action has received funding from the ECSEL Programme with co-funding from the European Union Horizon 2020 research and innovation programme”) és szerepeltetniük kell az EU és a program logóját.

10.6. A Kedvezményezetteknek a Projekt záróbeszámolójának benyújtásával egyidejűleg – illetve a Támogató kérésére a Projekt megvalósulása során bármikor – a nyilvánosság számára magyar nyelven beszámolót kell benyújtaniuk elektronikus formában a Projekt eredményeiről és a Projekt hosszú távú gazdasági és társadalmi hasznosulásának lehetőségéről. A jelen pontban körülírt beszámolót a Támogató jogosult honlapján, saját kiadványaiban, az írott és elektronikus sajtóban vagy egyéb formában közzétenni.

10.7. A Támogatónak és a Kedvezményezetteknek a Támogatási szerződés teljesítéséhez kapcsolódó értesítéseire, felszólításaira (a továbbiakban jelen pont alkalmazásában: értesítés), továbbá a Támogató és a Kedvezményezettek egymás irányába történő nyilatkozatai megtételére rendelkezésre álló határidők számítására az Ávr. 102/C. § (2)-(10) bekezdésében foglaltakat kell alkalmazni. A Támogatónak és a Kedvezményezetteknek egymás között minden nyilatkozatot vagy egyéb értesítést írásban a palyazat.gov.hu oldalon elérhető EPTK rendszeren keresztül – amennyiben az EPTK rendszer az adott értesítés megküldésére vagy nyilatkozat megtételére nem biztosít lehetőséget, e-mailben vagy postai úton – kell megküldeniük, amely akkor tekinthető szabályszerűnek, ha azt a kapcsolattartó személyek vagy a Támogató hivatalos képviselője részére kézbesítették. A postai úton küldött nyilatkozat esetén a postára adás, elektronikus úton előterjesztett nyilatkozat esetén az elküldés napját kell a nyilatkozat megtételének napjaként tekinteni. Az ezzel kapcsolatos válasz megtételére rendelkezésre álló határidő ilyen esetben a postai úton küldött nyilatkozat esetén azon a napon kezdődik, amely napon azt a részére kézbesítettnek kell tekinteni. Elektronikus úton előterjesztett nyilatkozat esetén a válaszra rendelkezésre álló határidő a következő munkanapon kezdődik. A Kedvezményezettek részére megállapított határidőkbe nem számítanak bele azok a napok, amikor az elektronikus alkalmazás meghibásodás miatt nem érhető el.

10.8. A Támogatási szerződésben megjelölt kapcsolattartókban és azok elérhetőségeiben történt változásról a Támogató és a Konzorciumvezető haladéktalanul, de legkésőbb 8 napon belül írásban értesítik egymást. A kapcsolattartók személyében bekövetkezett változás a másik félhez szerződésszerűen megküldött értesítéssel lép hatályba.

10.9. A Támogató és a Kedvezményezettek kötelesek mindent megtenni annak érdekében, hogy közvetlen tárgyalások útján rendezzenek minden olyan nézeteltérést vagy vitát, amely közöttük a Támogatási szerződéssel vagy jelen Teljesítési feltételekkel kapcsolatosan felmerült.

Kelt: Budapest, 2019. év ………………. hó … nap

**…………………………………..**

**Dr. Birkner Zoltán**

**elnök**

**Nemzeti Kutatási, Fejlesztési és Innovációs Hivatal**

A jelen 22 számozott oldalból álló Teljesítési feltételeket megismertem, és az abban foglaltakat magamra nézve kötelezőnek ismerem el.

Kelt: ………..……, 201… év …………… hó … nap Kelt……..……, 201… év ………… hó … nap

|  |  |
| --- | --- |
| ..…………………………………..**<Kedvezményezett neve>****<Képviselő neve>**<Képviselő beosztása>PH | ……………………………………..**<Kedvezményezett neve>****<Képviselő neve>**<Képviselő beosztása>PH |

|  |
| --- |
|  |